

**TEKS UCAPAN PENYEMPURNAAN**

**YB. DATO’ IR. HJ. AHMAD ZAKIYUDDIN BIN ABDUL RAHMAN**

**TIMBALAN KETUA MENTERI 1 PULAU PINANG**

**YANG DIPERTUA MAJLIS AGAMA ISLAM**

**NEGERI PULAU PINANG (MAINPP)**

**SEMPENA**

**MAJLIS PENTAULIAHAN AMIL ZAKAT FITRAH DAN SUMBANGAN EHYA’ RAMADAN NEGERI PULAU PINANG BAGI TAHUN 1444H/2023M**

**PUSAT KONVENSYEN PERDA, KUBANG MENERONG**

**17 MAC 2023 (JUMAAT)**

***Assalamualaikum Warahmatullahhi Wabarakatuh***

**Dato’-Dato’, Tuan-Tuan dan Puan-Puan yang dihormati sekalian**

1. Alhamdulillah bersyukur kita kehadrat Allah SWT di atas limpah perkenan-Nya, maka pada hari yang berbahagia ini, kita dapat bersama-sama berada dalam **MAJLIS PENTAULIAHAN AMIL ZAKAT FITRAH DAN SUMBANGAN EHYA’ RAMADAN NEGERI PULAU PINANG BAGI TAHUN 1444H/2023M** yang dianjurkan oleh Zakat Pulau Pinang, Majlis Agama Islam Negeri Pulau Pinang.
2. Terlebih dahulu saya ingin merakamkan ucapan tahniah dan syabas kepada Zakat Pulau Pinang dalam melaksanakan segala persiapan dan memastikan bahawa majlis pada petang ini dapat dijalankan dengan jayanya.
3. Saya juga turut mengucapkan terima kasih di atas kehadiran para tetamu jemputan dan para Amil Zakat Fitrah yang dilantik di majlis yang bermakna ini. Saya yakin dan percaya bahawa kehadiran tuan-tuan ke majlis ini akan mengeratkan ikatan ukhuwah Islamiyyah dan meningkat syiar Islam di negeri Pulau Pinang.

**Hadirin Yang Dihormati Sekalian,**

1. Majlis Pentauliahan Amil Zakat Fitrah yang dianjurkan saban tahun ini adalah bagi memberi penerangan dan taklimat tatacara kutipan Zakat Fitrah kepada Lembaga Zakat Fitrah Kariah dalam menjalankan kutipan Fitrah dan agihannya mengikut peraturan yang telah ditetapkan oleh Majlis Agama Islam Negeri Pulau Pinang.
2. Namun sebelum itu, untuk makluman semua prestasi kutipan zakat pada tahun 2022 telah mencatatkan peningkatan berbanding tahun sebelumnya. Prestasi ini juga termasuk kutipan zakat fitrah yang telah mencatatkan jumlah kutipan sebanyak **RM6.59 juta** berbanding tahun 2021 iaitu hanya **RM6.02 juta** sahaja. **Peningkatan ini adalah sebanyak 6.9%.**
3. Saya percaya antara faktor peningkatan ini salah satunya adalah kesungguhan para Amil Fitrah yang dilantik menjalankan amanah dan tanggungjawab yang bersungguh-sungguh sehingga mencatatkan peningkatan yang besar dalam kutipan Zakat Fitrah pada tahun 2022.
4. Peningkatan kutipan zakat fitrah di Pulau Pinang pada tahun 2022 ini juga telah membuktikan bahawa bertambahnya keyakinan masyarakat Islam di Pulau Pinang terhadap Zakat Pulau Punang dan diharap momentum ini berterusan bagi mencapai sasaran kutipan khususnya zakat fitrah pada tahun 2023 Inshaa Allah.

**Tuan-Tuan Yang Dihormati Sekalian,**

1. Tugas memungut Zakat Fitrah sememangnya menjadi tanggungjawab yang besar kepada saudara semua untuk menyeru kewajipan zakat kepada masyarakat Islam di sekitar kariah yang di diami. Tanggungjawab yang besar tersebut berjaya dipenuhi demi amanah yang telah diberikan. **Syabas saya ucapkan!**
2. Sebagai tanda penghargaan dan pengiktirafan daripada Zakat Pulau Pinang kepada para Amil Zakat Fitrah yang mempamerkan kesungguhan dan kecemerlangan dalam menguruskan kutipan Zakat Fitrah pada tahun 2022, Zakat Pulau Pinang berbesar hati akan memberikan Anugerah Pengurusan Zakat Fitrah Terbaik Tahun 2022 kepada pusat kutipan yang mencatatkan prestasi cemerlang bagi kutipan Zakat Fitrah tahun 2022.
3. Anugerah Pengurusan Zakat Fitrah Terbaik Tahun 2022 dibahagikan kepada 3 kategori iaitu:
4. **Kutipan Tertinggi**

* Kategori ini dipilih berdasarkan kutipan tertinggi bagi setiap daerah.

1. **Peratusan Kenaikan Kutipan Tertinggi**

* Kategori ini dipilih berdasarkan peratusan kenaikan kutipan berbanding pada tahun sebelum.

1. **Pengurusan Fitrah Terbaik**

* Kategori ini dipilih berdasarkan kecekapan dalam pengurusan meliputi kepantasan menghantar borang cadangan amil dan fakir miskin dengan lengkap beserta minit mesyuarat.

1. Sebanyak **18** buah pusat kutipan Zakat Fitrah yang merangkumi **6** daerah akan menerima **Anugerah Pengurusan Zakat Fitrah Terbaik tahun 2022** mengikut pecahan kategorisebentar lagi. Setiap penerima anugerah ini akan menerima saguhati wang tunai berjumlah RM500.00.

**Hadirin yang dirahmati Allah sekalian,**

1. Pada tahun ini, Zakat Pulau Pinang melantik seramai **1,699** orang Amil Zakat Fitrah yang melibatkan **237** pusat kutipan bagi memungut Zakat Fitrah di seluruh negeri Pulau Pinang.
2. Bagi menguruskan kutipan Zakat Fitrah pada tahun ini dengan sempurna, Zakat Pulau Pinang akan membuat pembayaran pendahuluan Amil yang melibatkan **RM638,632.00** Jumlah ini telah meningkat sebanyak **RM55,870.00** berbanding tahun 2022.
3. Kadar ini adalah daripada jumlah upah yang diterima oleh Amil pada tahun sebelumnya iaitu tahun 2022 yang melibatkan semua kariah dan pusat-pusat pungutan Zakat Fitrah yang dilantik.
4. Justeru, dengan pengalaman kebanyakan para Amil yang menguruskan kutipan Zakat Fitrah pada tahun 2022, boleh menjadi panduan yang berguna dalam memastikan pembayaran Zakat Fitrah oleh masyarakat Muslim di Pulau Pinang diuruskan dengan lebih sempurna lagi dan prestasi kutipan Zakat Fitrah dapat dipertingkatkan dari segi jumlah pembayar dan kutipan, insha Allah.

**Hadirin dan Dif-dif Kehormat sekalian,**

1. Berdasarkan firman Allah SWT dalam surah At Taubah ayat 103 yang bermaksud; *Ambillah (sebahagian) dari harta mereka menjadi sedekah (zakat), supaya dengannya engkau membersihkan mereka (dari dosa) dan mensucikan mereka (dari akhlak yang buruk)…”*
2. Ayat ini jelas menunjukkan tugas utama yang perlu dipikul oleh Amil ialah mengambil zakat dari pemilik-pemilik harta yang layak dikeluarkan zakat.
3. Hal ini menunjukkan perlunya segolongan manusia di kalangan umat Islam yang diberi kuasa secara khas untuk mengambil zakat daripada harta-harta milik umat Islam yang berkemampuan dan cukup nisabnya. Oleh yang demikian, pelantikan Amil zakat adalah sebenarnya suatu ketetapan dari Allah SWT.
4. Justeru, sangat besar amanah dan tanggungjawab Amil Fitrah yang perlu digalas demi menyampaikan dakwah kewajipan membayar Zakat Fitrah pada tahun ini bagi membolehkan asnaf fakir dan miskin di Pulau Pinang dapat menikmati kegembiraan untuk menyambut Aidilfitri nanti.

**Dato’-Dato’, Tuan-Tuan dan Puan-Puan yang dihormati,**

1. Tugas sebagai Amil Fitrah walau nampak mudah kerana dilihat hanya menunggu pembayar menyerahkan wang zakat fitrah di masjid-masjid atau di surau-surau, tetapi sebenarnya ia adalah tugas yang berat kerana di sana ada perkara besar dan berat yang dipikul oleh para amil iaitu sifat jujur dan amanah.
2. Para Amil Fitrah yang dilantik perlu berusaha dengan bersungguh-sungguh menjaga keselamatan wang zakat, agar jangan hilang atau tercicir atau dicuri. Wang zakat hendaklah dijaga dengan sempurna dan inilah yang dimaksudkan dengan bentuk-bentuk jujur dan amanah yang dipikul oleh para Amil.
3. Amil Fitrah yang berjaya melaksanakan amanah ini dengan sempurna akan diberikan ganjaran pahala yang berlipat ganda sebagaimana yang dinyatakan di dalam Hadis Rasulullah SAW.

**Hadirin yang dihormati sekalian,**

1. Sebelum saya mengakhiri ucapan ini, pada majlis ini juga akan disampaikan **Sumbangan Ehya Ramadan Peringkat Negeri Pulau Pinang kepada** **247 buah masjid dan surau jumaat iaitu meliputi:**
2. **Masjid Negeri akan menerima RM5,000.00;**
3. **Masjid Daerah akan menerima RM3,000.00;**
4. **Masjid Kariah akan menerima RM1,000.00;**
5. **Masjid Ghairi Jamek akan menerim RM1000.00; dan**
6. **Surau Jumaat yang berjumlah 18 buah akan menerima RM1,000.00.**
7. Jumlah sumbangan Ehya’ Ramadan Peringkat Negeri Pulau Pinang pada tahun ini adalah berjumlah sebanyak **RM263,000.00**. Semoga dengan sumbangan ini akan menyemarakkan ibadat puasa masyarakat Islam di Pulau Pinang untuk memenuhi tuntutan ketakwaan dan ketaatan kepada Allah SWT sebagaimana falsafah pensyariatan puasa yang diperintahkan.
8. Sebagai penutup ucapan pada petang ini, saya merakamkan ucapan terima kasih dan penghargaan di atas kesudian para hadirin khususnya Amil Zakat Fitrah yang dilantik pada tahun 2023 hadir ke Majlis Pentauliahan Amil Zakat Fitrah Dan Sumbangan Ehya’ Ramadan Negeri Pulau Pinang Bagi Tahun 1444H/2023Mini.
9. Saya juga ingin mengambil kesempatan ini untuk mengucapkan setinggi penghargaan dan terima kasih kepada YBhg. Ketua Pegawai Eksekutif Zakat Pulau Pinang dan Kakitangan Zakat Pulau Pinang yang terlibat menjayakan majlis yang penuh bermakna pada hari ini.
10. Akhir sekali, di kesempatan ini juga, saya mendoakan semoga kita semua akan dizinkan oleh Allah SWT untuk bertemu Ramadhan tahun ini kurang lebih seminggu daripada hari ini dan mengucapkan selamat berpuasa.
11. Semoga Ramadan yang bakal menjelma, Allah SWT memberikan kesihatan dan semangat yang luar biasa kepada kita semua bagi menjalani ibadah yang istimewa ini dengan penuh keikhlasan dan keinsafan, insha Allah.
12. Dengan lafaz ***Bismillahi Rahman nir Rahim*** saya menyempurnakan **Majlis Pentauliahan Amil Zakat Fitrah Dan Sumbangan Ehya’ Ramadan Negeri Pulau Pinang Bagi Tahun 1444H/2023M.**

**Sekian,**

**وَبِاللهِ التَّوْفِيْقُ والهِدَايَةُ وَ السَّلاَمُ عَلَيْكُمْ وَرَحْمَةُ اللهِ وَبَرَكَاتُهُ**